Genesis 37 ABA - Jakob het in Kanaän gewoon. Sy pa Isak - Bible Search
Genesis 37 Josef se drome
1Jakob het in Kanaän gewoon. Sy pa Isak was voorheen daar ’n *vreemdeling. 2Hier is die verhaal van Jakob se familie. Josef was jonk, hy was 17 jaar oud en hy het skape en bokke opgepas saam met sy broers, die seuns van sy pa se vroue Bilha en Silpa. Josef het vir sy pa stories vertel oor wat sy broers gedoen het. 3Jakob se ander naam was Israel. Jakob was meer lief vir Josef as vir al sy ander seuns omdat Josef gebore is toe Jakob al oud was. Jakob het vir Josef ’n lang rok met moue gemaak. 4Sy broers het gesien dat hulle pa meer lief is vir Josef as vir hulle. Daarom het hulle vir Josef gehaat. Hulle wou niks goed van hom sê nie, hulle het gewens dat dit sleg gaan met hom.
5Josef het een nag gedroom en hy het vir sy broers vertel wat hy gedroom het. Toe het hulle hom nog meer gehaat. 6Hy het vir hulle gesê: “Ek het gedroom 7dat ons besig was om *koring-gerwe vas te bind op die koringland. My gerf het regop gaan staan, en julle *gerwe kom staan toe rondom my gerf en buig voor hom.”
8Sy broers sê toe vir hom: “Dink jy regtig jy sal koning word en oor ons regeer?”
Hulle het hom nog meer gehaat oor die droom waarvan hy hulle vertel het.
9Josef het weer gedroom en hy het vir sy broers vertel wat hy gedroom het. Hy het gesê: “Ek het weer gedroom. Ek het gedroom dat die son en die maan en elf sterre voor my kom buig.”
10Hy het vir sy pa en sy broers vertel wat hy gedroom het. Sy pa het toe met hom geraas en hy het vir Josef gesê: “Wat droom jy? Dit is nie reg dat ek en jou ma en jou broers voor jou moet kom buig nie.”
11Sy broers was baie jaloers op hom, maar sy pa het baie oor die drome gedink.
Josef word ’n slaaf
12Josef se broers het hulle pa se skape en bokke naby die stad Sigem gaan oppas. 13Jakob het vir Josef gesê: “Jou broers pas die skape en bokke op in Sigem. Jy moet na hulle toe gaan.”
Josef het gesê: “Goed, Pa, ek sal gaan.”
14Toe sê Jakob vir Josef: “Gaan kyk of dit goed gaan met jou broers en of dit goed gaan met die skape en bokke. Gaan kyk en kom vertel alles vir my.”
So het Jakob vir Josef uit die Hebron-vallei gestuur, en Josef het na Sigem gegaan.
15Josef het in die veld geloop, en ’n man het hom gesien. Die man vra toe vir hom: “Wat soek jy?”
16Josef antwoord hom: “Ek soek my broers. As jy weet waar hulle die skape en bokke oppas, sê asseblief vir my.”
17Die man sê toe: “Hulle is nie meer hier nie. Hulle het weggegaan van hier. Ek het gehoor hulle sê hulle gaan na Dotan.”
Josef het sy broers gevolg en hy het hulle in Dotan gekry. 18Hy was nog ver van hulle, toe het hulle hom gesien aankom. Voordat hy by hulle gekom het, het hulle ’n plan gemaak om hom dood te maak. 19Hulle het vir mekaar gesê: “Daar kom die groot dromer aan. 20Kom ons maak hom dood en gooi hom in ’n *put. Ons kan vir ons pa vertel dat ’n wilde dier hom opgevreet het. Dan sal ons sien dat al sy drome niks beteken het nie.”
21Maar Ruben het dit gehoor en hy wou vir Josef red. Hy sê toe: “Nee, ons moenie hom doodmaak nie. 22Moenie bloed laat vloei nie. Gooi hom in hierdie put in die veld, maar moenie hom doodmaak nie.”
Ruben het dit gesê sodat hy later vir Josef kon red en hom na sy pa toe kon laat teruggaan.
23Toe Josef by sy broers kom, het hulle sy lang rok uitgetrek, die lang rok met moue. 24Hulle vat hom toe en gooi hom in die put. Die put was leeg, daar was nie water in nie. 25Hulle gaan sit toe om te eet, en toe hulle kyk, sien hulle ’n klomp Ismaeliete wat uit Gilead kom. Hulle was *handelaars en daar was boomgom, *balsem en *hars op hulle kamele. Hulle wou dit na Egipte neem om te verkoop.
26Juda sê toe vir sy broers: “Ons sal niks kry as ons ons broer Josef doodmaak en daaroor stilbly nie. 27Kom ons verkoop hom aan die Ismaeliete. Ons moenie hom doodmaak nie. Onthou, hy is ons eie broer.”
Juda se broers het toe na hom geluister. 28Toe die handelaars van Midian verbykom, het Josef se broers hom uit die put opgetrek en hulle het hom aan die Ismaeliete verkoop vir 20 *stukke silwer. Die handelaars het vir Josef saamgeneem na Egipte.
29Toe Ruben terugkom by die put en sien dat Josef nie meer in die put is nie, was hy baie hartseer. Hy het sy *klere geskeur. 30Hy het teruggegaan na sy broers toe en hy het vir hulle gesê: “Die kind is nie meer daar nie. Wat moet ek nou doen?”
31Die broers slag toe ’n bok en hulle vat Josef se lang rok en smeer dit vol bloed. 32Toe stuur hulle sy rok na hulle pa toe en hulle laat weet vir hom: “Ons het hierdie rok opgetel. Kyk of dit miskien jou seun Josef se rok is.”
33Jakob het daarna gekyk en gesê: “Dit is my seun se rok. ’n Wilde dier het hom doodgemaak en opgevreet. Die dier het my seun Josef verskeur!”
34Jakob was baie hartseer. Hy het sy klere geskeur en *rouklere aangetrek. Hy het ’n lang tyd oor sy seun gehuil en getreur. 35Al sy seuns en dogters het gekom om hom te troos, maar hy wou nie hê dat hulle hom moet troos nie. Hy het gesê: “Ek sal aanhou treur oor hom totdat ek sterf.”
Jakob het baie oor Josef gehuil.
36Die Midianiete het vir Josef in Egipte aan Potifar verkoop. Potifar was ’n belangrike *amptenaar van die *farao. Hy was hoof van die *wagte wat die farao moes oppas.